Todo ome, que deve debda a otro, o gelo conosce antel´ Alcalle en juicio, si la debda es de dineros , o de otra cosa mueble, devel´ l´Alcalle meter en plaço de dies dias , a que pague a su debdor, e si el non pagare a los nueve dias, el Alcalle deve mandar al Merino, o al Sayon, que le prenda de los bienes del emplaçado, muebles, si le fallare , en tanto e medio quanto es la demanda , e aquel que prisier la prenda , metala en manos de un vecino , e este fasta otros dies dias, cumpridos los veinte dias metala en manos del corredor a vender, e deve tomar señal de aquellos, que mas dieren por ello , e fagalo saber al Alcalle , e el Alcalle , o el Merino devenla vender, e entregar al debdor, e si alguna cosa sobrare , develo dar a suo dueño : e si el debdor non ouier mueble e ovier eredat, el Alcalle metalo en plaço de dies dias, a que pague, e si a este plaço non pagare, este otros dies dias en el Palacio del Rey , e venga a sua casa a comer , e a bever ; e si parare con algund en la carrera, e le fablare , yendo, o viniendo a sua casa, e gelo podier probar aquel , que a de auer la debda con dos omes derechos, que pierda el plaço del Palacio, e este otro dies dias en el castiello, e venga a comer dos vegadas al dia a sua casa, e tornese a yacer al castiello ; e si en estos dies dias non pagare , metanlo en la torre, e en el cepo, e este y otros dies dias ; e si non pagare en estos dies dins, los Alcalles, e el Merino vendan suos bienes fasta cumprimiento de la debda , e paguen al debdor ; e la vendida , que ansi fuer fecha, deve valer a aquel , que compro por fuero , e non salga el ante de la prision fasta que otorgue la vendida, e la enfie el mesmo ; e mas si aquel , que es debdor se desaforase del Palacio, e del Castiello , e de la torre ante el Alcalle entre los plaços encerrados del Alcalle, despues non deve auer plaço del Palacio, nin del castiello, nin de la torre, mas el Alcalle devel mandar vender de suos bienes, quier muebles, quier raises, quanto comprier a la debda, e develo mandar traer al corredor a vender , e el corredor develo traer tomar la señal en aquel tercer dia por ello dr aquello, que por ello dieren mas; e desque ovier la señal, develo facer saber al Alcalle, e el Alcalle develo vender, e otorgarlo el debdor.